**27 мая 2020 года**

**ОТДАНИЕ ПАСХИ**

**Последование утрени  
для домашнего (келейного) совершения**

Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас. Ами́нь.

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в. Трижды.

Стих 1: Да воскре́снет Бог, и расточа́тся врази́ Его́, и да бежа́т от Лица́ Его́ ненави́дящии Его́.

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Стих 2: Я́ко исчеза́ет дым, да исче́знут, я́ко та́ет воск от лица́ огня́. Христо́с воскре́се: единожды.

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Стих 3: Та́ко да поги́бнут гре́шницы от Лица́ Бо́жия, а пра́ведницы да возвеселя́тся. Христо́с воскре́се: единожды.

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Стих 4: Сей день, его́же сотвори́ Госпо́дь, возра́дуемся и возвесели́мся в онь. Христо́с воскре́се: единожды.

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Сла́ва Отцу́ и Сы́ну и Свято́му Ду́ху.

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

И ны́не и при́сно и во ве́ки веко́в. Ами́нь.

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

И паки:

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Шестопсалмие

Сла́ва в вы́шних Бо́гу, и на земли́ мир, в челове́цех благоволе́ние. Трижды.

Го́споди, устне́ мои́ отве́рзеши, и уста́ моя́ возвестя́т хвалу́ Твою́. Дважды.

Псалом 3

Го́споди, что ся умно́жиша стужа́ющии ми́? Мно́зи востаю́т на мя, мно́зи глаго́лют души́ мое́й: несть спасе́ния eму́ в Бо́зе eго́. Ты же, Го́споди, Засту́пник мой еси́, сла́ва моя́ и вознося́й главу́ мою́. Гла́сом мои́м ко Го́споду воззва́х, и услы́ша мя от горы́ святы́я Своея́. Аз усну́х, и спах, воста́х, я́ко Госпо́дь засту́пит мя. Не убою́ся от тем люде́й, о́крест напа́дающих на мя. Воскресни́, Го́споди, спаси́ мя, Бо́же мой, я́ко Ты порази́л еси́ вся вражду́ющыя ми всу́е: зу́бы гре́шников сокруши́л еси́. Госпо́дне есть спасе́ние, и на лю́дех Твои́х благослове́ние Твое́.

Аз усну́х, и спах, воста́х, я́ко Госпо́дь засту́пит мя.

Псалом 37

Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Я́ко стре́лы Твоя́ унзо́ша во мне, и утверди́л еси́ на мне ру́ку Твою́. Несть исцеле́ния в пло́ти мое́й от лица́ гне́ва Твоего́, несть ми́ра в косте́х мои́х от лица́ грех мои́х. Я́ко беззако́ния моя́ превзыдо́ша главу́ мою́, я́ко бре́мя тя́жкое отяготе́ша на мне. Возсмерде́ша и согни́ша ра́ны моя́ от лица́ безу́мия моего́. Пострада́х и сляко́хся до конца́, весь день се́туя хожда́х. Я́ко ля́двия моя́ напо́лнишася поруга́ний, и несть исцеле́ния в пло́ти мое́й. Озло́блен бых и смири́хся до зела́, рыка́х от воздыха́ния се́рдца моего́. Го́споди, пред Тобо́ю все жела́ние мое́ и воздыха́ние мое́ от Тебе́ не утаи́ся. Се́рдце мое́ смяте́ся, оста́ви мя си́ла моя́, и свет о́чию мое́ю, и той несть со мно́ю. Дру́зи мои́ и и́скреннии мои́ пря́мо мне прибли́жишася и ста́ша, и бли́жнии мои́ отдале́че мене́ ста́ша и нужда́хуся и́щущии ду́шу мою́, и и́щущии зла́я мне глаго́лаху су́етная и льсти́вным весь день поуча́хуся. Аз же я́ко глух не слы́шах и я́ко нем не отверза́яй уст свои́х. И бых я́ко челове́к не слы́шай и не имы́й во усте́х свои́х обличе́ния. Я́ко на Тя, Го́споди, упова́х, Ты услы́шиши, Го́споди Бо́же мой. Я́ко рех: да не когда́ пора́дуют ми ся врази́ мои́: и внегда́ подвижа́тися нога́м мои́м, на мя велере́чеваша. Я́ко аз на ра́ны гото́в, и боле́знь моя́ предо мно́ю есть вы́ну. Я́ко беззако́ние мое́ аз возвещу́ и попеку́ся о гресе́ мое́м. Врази́ же мои́ живу́т и укрепи́шася па́че мене́, и умно́жишася ненави́дящии мя без пра́вды. Воздаю́щии ми зла́я возблага́я оболга́ху мя, зане́ гоня́х благосты́ню. Не оста́ви мене́, Го́споди Бо́же мой, не отступи́ от мене́. Вонми́ в по́мощь мою́, Го́споди спасе́ния моего́.

Не оста́ви мене́, Го́споди Бо́же мой, не отступи́ от мене́. Вонми́ в по́мощь мою́, Го́споди спасе́ния моего́.

Псалом 62

Бо́же, Бо́же мой, к Тебе́ у́тренюю, возжада́ Тебе́ душа́ моя́, коль мно́жицею Тебе́ плоть моя́, в земли́ пу́сте и непрохо́дне, и безво́дне. Та́ко во святе́м яви́хся Тебе́, ви́дети си́лу Твою́ и сла́ву Твою́. Я́ко лу́чши ми́лость Твоя́ па́че живо́т, устне́ мои́ похвали́те Тя. Та́ко благословлю́ Тя в животе́ мое́м, о и́мени Твое́м воздежу́ ру́це мои́. Я́ко от ту́ка и ма́сти да испо́лнится душа́ моя́, и устна́ма ра́дости восхва́лят Тя уста́ моя́. А́ще помина́х Тя на посте́ли мое́й, на у́тренних поуча́хся в Тя. Я́ко был еси́ Помо́щник мой, и в кро́ве крилу́ Твое́ю возра́дуюся. Прильпе́ душа́ моя́ по Тебе́, мене́ же прия́т десни́ца Твоя́. Ти́и же всу́е иска́ша ду́шу мою́, вни́дут в преиспо́дняя земли́, предадя́тся в ру́ки ору́жия, ча́сти ли́совом бу́дут. Царь же возвесели́тся о Бо́зе, похва́лится всяк клены́йся Им, я́ко загради́шася уста́ глаго́лющих непра́ведная.

На у́тренних поуча́хся в Тя. Я́ко был еси́ Помо́щник мой, и в кро́ве крилу́ Твое́ю возра́дуюся. Прильпе́ душа́ моя́ по Тебе́, мене́ же прия́т десни́ца Твоя́.

Сла́ва, и ны́не:

Аллилу́иа, аллилу́иа, аллилу́иа, сла́ва Тебе́ Бо́же. Трижды, без поклонов.

Го́споди поми́луй. Трижды.

Сла́ва, и ны́не:

Псалом 87

Го́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя́: приклони́ у́хо Твое́ к моле́нию моему́, я́ко испо́лнися зол душа́ моя́, и живо́т мой аду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь, я́ко я́звеннии спя́щии во гро́бе, и́хже не помяну́л еси́ ктому́, и ти́и от руки́ Твоея́ отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя́, и вся во́лны Твоя́ наве́л еси́ на мя. Уда́лил еси́ зна́емых мои́х от мене́, положи́ша мя ме́рзость себе́: пре́дан бых и не исхожда́х. О́чи мои́ изнемого́сте от нищеты́, воззва́х к Тебе́, Го́споди, весь день, возде́х к Тебе́ ру́це мои́. Еда́ ме́ртвыми твори́ши чудеса́? Или́ вра́чеве воскреся́т, и испове́дятся Тебе́? Еда́ пове́сть кто во гро́бе ми́лость Твою́, и и́стину Твою́ в поги́бели? Еда́ позна́на бу́дут во тьме чудеса́ Твоя́, и пра́вда Твоя́ в земли́ забве́нней? И аз к Тебе́, Го́споди, воззва́х и у́тро моли́тва моя́ предвари́т Тя. Вску́ю, Го́споди, отре́еши ду́шу мою́, отвраща́еши лице́ Твое́ от мене́? Нищ есмь аз, и в труде́х от ю́ности моея́; возне́с же ся, смири́хся, и изнемого́х. На мне преидо́ша гне́ви Твои́, устраше́ния Твоя́ возмути́ша мя, обыдо́ша мя я́ко вода́, весь день одержа́ша мя вку́пе. Уда́лил еси́ от мене́ дру́га и и́скренняго, и зна́емых мои́х от страсте́й.

Го́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя́: приклони́ у́хо Твое́ к моле́нию моему́.

Псалом 102

Благослови́, душе́ моя́, Го́спода, и вся вну́тренняя моя́ и́мя свя́тое Его́. Благослови́, душе́ моя́, Го́спода, и не забыва́й всех воздая́ний Его́, очища́ющаго вся беззако́ния твоя́, исцеля́ющаго вся неду́ги твоя́, избавля́ющаго от истле́ния живо́т твой, венча́ющаго тя ми́лостию и щедро́тами, исполня́ющаго во благи́х жела́ние твое́: обнови́тся я́ко о́рля ю́ность твоя́. Творя́й ми́лостыни Госпо́дь, и судьбу́ всем оби́димым. Сказа́ пути́ Своя́ Моисе́ови, сыново́м Изра́илевым хоте́ния Своя́: Щедр и Ми́лостив Госпо́дь, Долготерпели́в и Многоми́лостив. Не до конца́ прогне́вается, ниже́ во век вражду́ет, не по беззако́нием на́шым сотвори́л есть нам, ниже́ по грехо́м на́шым возда́л есть нам. Я́ко по высоте́ небе́сней от земли́, утверди́л есть Госпо́дь ми́лость Свою́ на боя́щихся Его́. Ели́ко отстоя́т восто́цы от за́пад, уда́лил есть от нас беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его́. Я́ко Той позна́ созда́ние на́ше, помяну́, я́ко персть есмы́. Челове́к, я́ко трава́ дни́е eго́, я́ко цвет се́льный, та́ко оцвете́т, я́ко дух про́йде в нем, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его́, и пра́вда Его́ на сыне́х сыно́в, храня́щих заве́т Его́, и по́мнящих за́поведи Его́ твори́ти я́. Госпо́дь на Небеси́ угото́ва Престо́л Свой, и Ца́рство Его́ все́ми облада́ет. Благослови́те Го́спода вси А́нгели Его́, си́льнии кре́постию, творя́щии сло́во Его́, услы́шати глас слове́с Его́. Благослови́те Го́спода вся Си́лы Его́, слуги́ Его́, творя́щии во́лю Его́. Благослови́те Го́спода вся дела́ Его́, на вся́ком ме́сте влады́чества Его́, благослови́, душе́ моя́, Го́спода.

На вся́ком ме́сте влады́чества Его́, благослови́, душе́ моя́, Го́спода.

Псалом 142

Го́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Я́ко погна́ враг ду́шу мою́, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя, Го́споди, исчезе́ дух мой, не отврати́ лица́ Твоего́ от мене́, и уподо́блюся низходя́щым в ров. Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся стужа́ющыя души́ мое́й, я́ко аз раб Твой есмь.

Услы́ши мя, Го́споди, в пра́вде Твое́й и не вни́ди в суд с рабо́м Твои́м.

Услы́ши мя, Го́споди, в пра́вде Твое́й и не вни́ди в суд с рабо́м Твои́м.

Дух Твой Благи́й наста́вит мя на зе́млю пра́ву.

Сла́ва, и ны́не:

Аллилу́иа, аллилу́иа, аллилу́иа, сла́ва Тебе́, Бо́же. Трижды.

Го́споди, поми́луй. 12.

Сла́ва, и ны́не:

Бог Госпо́дь и тропари́

Глас 5:

Бог Госпо́дь и яви́ся нам, благослове́н Гряды́й во и́мя Госпо́дне.

Стих: Испове́дайтеся Го́сподеви, я́ко благ, я́ко в век ми́лость Его́.

Бог Госпо́дь и яви́ся нам, благослове́н Гряды́й во и́мя Госпо́дне.

Стих: Обыше́дше обыдо́ша мя и и́менем Госпо́дним противля́хся им.

Бог Госпо́дь и яви́ся нам, благослове́н Гряды́й во и́мя Госпо́дне.

Стих: Не умру́, но жив бу́ду и пове́м дела́ Госпо́дня.

Бог Госпо́дь и яви́ся нам, благослове́н Гряды́й во и́мя Госпо́дне.

Стих: Ка́мень, Его́же небрего́ша зи́ждущии, Сей бысть во главу́ у́гла, от Го́спода бысть Сей и есть ди́вен во очесе́х на́ших.

Бог Госпо́дь и яви́ся нам, благослове́н Гряды́й во и́мя Госпо́дне.

Тропа́рь, глас 5:

Собезнача́льное Сло́во Отцу́ и Ду́хови, от Де́вы ро́ждшееся на Спасе́ние на́ше, воспои́м, ве́рнии, и поклони́мся; я́ко благоволи́ Пло́тию взы́ти на Крест, и смерть претерпе́ти, и воскреси́ти уме́ршия сла́вным воскресе́нием Свои́м.

Сла́ва, и ны́не:

Богоро́дичен, глас то́йже:

Ра́дуйся, Две́ре Госпо́дня непроходи́мая; ра́дуйся, стено́ и покро́ве притека́ющим к Тебе́. Ра́дуйся, необурева́емое приста́нище и неискусобра́чная, ро́ждшая пло́тию Творца́ Твоего́ и Бо́га. Моля́щи не оскудева́й о воспева́ющих и кла́няющихся рождеству́ Твоему́.

Кафи́змы и седа́льны

Го́споди, поми́луй. Трижды

Сла́ва, и ны́не:

И чтем кафи́сму 11-ю (зри Псалтирь)

Го́споди, поми́луй. Трижды.

Сла́ва, и ны́не:

По кафи́сме седа́льны, глас 5:

Отцу́ и Ду́хови собезнача́льный, и́же све́том я́ко ри́зою одева́яйся, человеколю́бно в на́ше естество́ облече́ся, и неду́ги челове́ческия отгоня́я я́ко Бог, просвети́ и зе́ницы от ложе́сн ма́терних лише́ннаго све́та.

Та́же:

Воскресе́ние Христо́во ви́девше, поклони́мся Свято́му Го́споду Иису́су, еди́ному Безгре́шному. Кресту́ Твоему́ покланя́емся, Христе́, и свято́е Воскресе́ние Твое́ пое́м и сла́вим: Ты́ бо еси́ Бог наш, ра́зве Тебе́ ино́го не зна́ем, и́мя Твое́ имену́ем. Прииди́те, вси ве́рнии, поклони́мся свято́му Христо́ву Воскресе́нию: се́ бо прии́де Кресто́м ра́дость всему́ ми́ру. Всегда́ благословя́ще Го́спода, пое́м Воскресе́ние Его́: распя́тие бо претерпе́в, сме́ртию смерть разруши́.

Псало́м 50

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ еди́ному согреши́х, и лука́вое пред Тобо́ю сотвори́х; я́ко да оправди́шися во словесе́х Твои́х, и победи́ши, внегда́ суди́ти Ти. Се́ бо в беззако́ниих зача́т есмь, и во гресе́х роди́ мя ма́ти моя́. Се́ бо и́стину возлюби́л еси́, безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х, и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́, и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, да́л бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на олта́рь Твой тельцы́.

Кано́н

Песнь 1

Канон Пасхи:

Ирмо́с: Воскресе́ния день, просвети́мся, лю́дие; Па́сха, Госпо́дня Па́сха: от сме́рти бо к жи́зни и от земли́ к Небеси́ Христо́с Бог нас преведе́, побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим непристу́пным све́том Воскресе́ния Христа́ блиста́ющася, и ра́дуйтеся реку́ща я́сно да услы́шим, побе́дную пою́ще.

Христо́с воскре́се из ме́ртвых.

Небеса́ у́бо досто́йно да веселя́тся, земля́ же да ра́дуется, да пра́зднует же мир, ви́димый же весь и неви́димый: Христо́с бо воста́, весе́лие ве́чное.

Пресвята́я Богоро́дице, спаси́ нас.

Умерщвле́ния преде́л сломи́ла еси́, ве́чную жизнь ро́ждшая Христа́, из гро́ба возсия́вшаго днесь, Де́во всенепоро́чная, и мир просвети́вшаго.

Пресвята́я Богоро́дице, спаси́ нас.

Воскре́сшаго ви́девши Сы́на Твоего́ и Бо́га, ра́дуйся со апо́столы, Богоблагода́тная Чи́стая; и е́же ра́дуйся, пе́рвее, я́ко всех ра́дости вина́, восприя́ла еси́, Богома́ти всенепоро́чная.

Канон слепаго:

Сла́ва Тебе́, Бо́же наш, сла́ва Тебе́.

Распя́тие во́льное восприи́м, Спа́се, пло́тию, источи́л еси́ благослове́ние, и жизнь ми́рови, Влады́ко, еди́не Всеблагослове́нне, и всех Соде́телю. Те́мже благослови́м Тя, пое́м и сла́вим, пою́ще, воспева́юще побе́дную песнь.

Сла́ва Тебе́, Бо́же наш, сла́ва Тебе́.

В ро́ве Тя преиспо́днейшем ме́ртва бы́вша, Христе́, положи́ благообра́зный Ио́сиф, и привали́ к две́рем гро́ба ка́мень, Долготерпели́ве. Но воскре́сл еси́ сла́вне, и мiр совозста́вил еси́ пою́щий, воспева́ющий побе́дную песнь.

Сла́ва Тебе́, Бо́же наш, сла́ва Тебе́.

Мv́ра что прино́сите со слеза́ми вы, глаго́лаше честны́м жена́м А́нгел явле́йся? Христо́с воста́, те́кше рцы́те богови́дцем ученико́м, рыда́ющим и пла́чущим, я́ко да взыгра́ют и ликовству́ют све́тло.

Сла́ва Тебе́, Бо́же наш, сла́ва Тебе́.

Чудеса́ пресла́вная сотворя́я, Изба́витель исцели́ и сле́па от рожде́ния, бре́нием пома́зав, и рек: иди́ умы́йся в Силоа́ме, я́ко да позна́еши Мя, Бо́га, по земли́ ше́ствующа, плоть нося́ща, за милосе́рдие щедро́т.

Канон предпразднства Вознесения:

Сла́ва Тебе́, Бо́же наш, сла́ва Тебе́.

Горе́ ко Отцу́ Христо́с восхо́дит, и прино́сит плоть, ю́же от нас восприя́т, Того́ воспои́м в похвале́нии днесь, побе́дную песнь пою́ще.

Сла́ва Отцу́ и Сы́ну и Свято́му Ду́ху.

Кни́ги Писа́ний Боже́ственных, и про́поведи прему́дрых богоглаго́льник, коне́ц я́ве прия́ша, по воста́нии бо Влады́ка, восхо́дит со сла́вою в Небе́сная.

И ны́не и при́сно и во ве́ки веко́в. Ами́нь.

Земля́ та́йно лику́ет, и небе́сная весе́лия исполня́ются о вознесе́нии Христа́, дре́вле разстоя́щаяся соедини́вшаго благода́тию, и Е́вино прегражде́ние разори́вшаго.

Катавасия: Спаси́телю Бо́гу, в мо́ри лю́ди немо́крыми нога́ми наста́вльшему, и фарао́на со всево́инством пото́пльшему, Тому́ еди́ному пои́м, я́ко просла́вися.

Песнь 3

Канон Пасхи:

Ирмо́с: Прииди́те, пи́во пие́м но́вое, не от ка́мене непло́дна чудоде́емое, но нетле́ния исто́чник, из гро́ба одожди́вша Христа́, в Не́мже утвержда́емся.

Христо́с воскре́се из ме́ртвых.

Ны́не вся испо́лнишася све́та, Не́бо же и земля́, и преиспо́дняя: да пра́зднует у́бо вся тварь воста́ние Христо́во, в Не́мже утвержда́ется.

Христо́с воскре́се из ме́ртвых.

Вчера́ спогребо́хся Тебе́, Христе́, совостаю́ днесь воскре́сшу Тебе́, сраспина́хся Тебе́ вчера́, Сам мя спросла́ви, Спа́се, во Ца́рствии Твое́м.

Пресвята́я Богоро́дице, спаси́ нас.

На нетле́нную жизнь прихожду́ днесь бла́гостию Ро́ждшагося из Тебе́, Чи́стая, и всем конце́м свет облиста́вшаго.

Пресвята́я Богоро́дице, спаси́ нас.

Бо́га, Его́же родила́ еси́ пло́тию, из ме́ртвых, я́коже рече́, воста́вша ви́девши, Чи́стая, лику́й, и Сего́ я́ко Бо́га, Пречи́стая, возвелича́й.

Канон слепаго:

Сла́ва Тебе́, Бо́же наш, сла́ва Тебе́.

Коле́блющихся сердца́ утверди́л еси́, зе́млю всю поколеба́в, Долготерпели́ве, честны́м распя́тием Твои́м е́же претерпе́л еси́ пло́тию.

Сла́ва Тебе́, Бо́же наш, сла́ва Тебе́.

В но́вем гро́бе Тебе́ положи́, Ще́дре, Ио́сиф благообра́зный, воскре́сл же еси́ из ме́ртвых тридне́вен, новосотвори́вый нас.

Сла́ва Тебе́, Бо́же наш, сла́ва Тебе́.

Что я́ко ме́ртва и́щете Го́спода? Воскре́се, я́коже рече́, А́нгел жена́м веща́ше, блиста́яся боже́ственным зра́ком.

Сла́ва Тебе́, Бо́же наш, сла́ва Тебе́.

Сле́па иногда́ от рожде́ния, присту́пльша к Тебе́ исцели́л еси́ Всеще́дре, сла́вяща смотре́ние Твое́ и чудеса́.

Канон предпразднства Вознесения:

Сла́ва Тебе́, Бо́же наш, сла́ва Тебе́.

Связа́в Свое́ю сме́ртию Сло́ве смерть, из ме́ртвых воскре́сл еси́ я́ве тридне́вен, и к Небе́сным Спа́се возше́л еси́ со сла́вою, песносло́вящим безпло́тным Твое́ смотре́ние неизрече́нное.

Сла́ва Отцу́ и Сы́ну и Свято́му Ду́ху.

Прише́л еси́ к земны́м Христе́ кроме́ те́ла, и обле́кся в плоть, Крест претерпе́л еси́, и воскре́с из ме́ртвых, возше́л еси́ со сла́вою к началосве́тному Отцу́ Твоему́, умиротвори́вый вся́ческая.

И ны́не и при́сно и во ве́ки веко́в. Ами́нь.

Поиска́в, Христе́, на земли́ заблу́ждшее овча́, незаблу́дным Сло́ве, сие́ счини́л еси́, и возне́сся к Небесе́м, сел еси́ во сла́ве одесну́ю Твоего́ Роди́теля. Сла́ва мно́гому благоутро́бию Твоему́.

Катавасия: Си́лою Креста́ Твоего́, Христе́, утверди́ мое́ помышле́ние, во е́же пе́ти и сла́вити спаси́тельное Твое́ Вознесе́ние.

Го́споди, поми́луй. Трижды.

Сла́ва, и ны́не:

Кондак слепаго, глас 4:

Душе́вныма очи́ма ослепле́н, к Тебе́, Христе́, прихожду́, я́коже слепы́й от рожде́ния, покая́нием зову́ Ти: Ты су́щих во тьме Свет пресве́тлый.

Икос:

Струю́ ми да́руй, Христе́, прему́дрости неизрече́нныя, и ра́зума го́рняго, све́те су́щих во тьме, и прельща́емых наста́вниче, да возмогу́ чудеса́ Твоя́ пове́дати, окая́нный, я́же боже́ственная кни́га научи́ Ева́нгелиа ми́ра, си́есть, слепа́го чудотворе́ние, я́ко от рожде́ния слеп сый, о́чи чу́вственныя прие́млет и душе́вныя, ве́рою взыва́я: Ты су́щих во тьме свет пресве́тлый.

Таже седален, глас 1:

Воочи́л еси́ Христе́ от утро́бы рожде́ннаго без оче́с, показа́вый Иуде́ем, Спа́се мой, сла́ву Твою́ неизрече́нную, и я́ко свет всех еси́, но за́вистию Тя ослепле́ннии умо́м наве́тующе, живота́ Пода́теля умертви́ти поуща́хуся.

Слава, и ныне.

Роди́лся еси́, я́ко Ты, Спа́се мой, восхоте́вый, яви́лся же па́ки еси́, я́ко Ты восхоте́л еси́, и пострада́л еси́ я́ко челове́к, я́ко Бог же воскре́сл еси́. На Небеса́ со сла́вою возше́л еси́, и возве́л еси́ челове́ческое существо́, и сла́вою удобри́л еси́.

Песнь 4

Канон Пасхи:

Ирмо́с: На Боже́ственней стра́жи богоглаго́ливый Авваку́м да ста́нет с на́ми и пока́жет светоно́сна А́нгела, я́сно глаго́люща: днесь спасе́ние ми́ру, я́ко воскре́се Христо́с, я́ко всеси́лен.

Христо́с воскре́се из ме́ртвых.

Му́жеский у́бо пол, я́ко разве́рзый де́вственную утро́бу, яви́ся Христо́с; я́ко челове́к же, А́гнец нарече́ся; непоро́чен же, я́ко невку́сен скве́рны, на́ша Па́сха, и я́ко Бог и́стинен, соверше́н рече́ся.

Христо́с воскре́се из ме́ртвых.

Я́ко единоле́тный а́гнец, благослове́нный нам вене́ц Христо́с, во́лею за всех закла́н бысть, Па́сха чисти́тельная, и па́ки из гро́ба кра́сное пра́вды нам возсия́ Со́лнце.

Христо́с воскре́се из ме́ртвых.

Богооте́ц у́бо Дави́д пред се́нным ковче́гом скака́ше игра́я, лю́дие же Бо́жии святи́и, образо́в сбытие́ зря́ще, весели́мся боже́ственне, я́ко воскре́се Христо́с, я́ко всеси́лен.

Пресвята́я Богоро́дице, спаси́ нас.

Созда́вый Ада́ма Твоего́ пра́отца, Чи́стая, зи́ждется от Тебе́, и сме́ртное жили́ще разори́ Свое́ю сме́ртию днесь, и озари́ вся Боже́ственными блиста́ньми Воскресе́ния.

Пресвята́я Богоро́дице, спаси́ нас.

Его́же родила́ еси́ Христа́, прекра́сно из ме́ртвых возсия́вша, Чи́стая, зря́щи, до́брая и непоро́чная в жена́х и кра́сная, днесь во спасе́ние всех, со апо́столы ра́дующися, Того́ прославля́й.

Канон слепаго:

Сла́ва Тебе́, Бо́же наш, сла́ва Тебе́.

Уме́рша мя дре́вом, пожре́н быв, Спа́се мой, жизнь сый, оживи́л еси́ за вели́кую ми́лость, сего́ ра́ди, Сло́ве, сла́влю Тя.

Сла́ва Тебе́, Бо́же наш, сла́ва Тебе́.

Ученико́м, Го́споди, соводворя́яся пресла́вно, сим глаго́лал еси́: иди́те, пропове́дите всю́ду Мое́ Воскресе́ние.

Сла́ва Тебе́, Бо́же наш, сла́ва Тебе́.

Уверя́я, Го́споди, воста́ние Твое́, е́же из гро́ба, лю́бящим Тя, Христе́, во дни мно́ги соводвори́лся еси́, ра́дость творя́ им.

Сла́ва Тебе́, Бо́же наш, сла́ва Тебе́.

Воочи́л еси́, Го́споди, сле́па из утро́бы рожде́нна, рек: иди́, умы́йся, и прозри́, Мое́ сла́вя Божество́.

Канон предпразднства Вознесения:

Сла́ва Тебе́, Бо́же наш, сла́ва Тебе́.

Пре́жде грехо́м осужде́нное естество́ на́ше Всецарю́, Твои́м прия́тием поми́ловася, песносло́вящее Твое́ со стра́хом воста́ние, и Боже́ственное Вознесе́ние.

Сла́ва Тебе́, Бо́же наш, сла́ва Тебе́.

Дивя́тся безпло́тных чи́ни, смотря́юще Тя Христе́ нося́ща те́ло земно́е, и возше́дша на о́блак, и к небе́сным восходя́ща.

Сла́ва Отцу́ и Сы́ну и Свято́му Ду́ху.

Ви́девше очервле́ны ри́зы Твоя́, Христе́ Всецарю́, Твои́м восхо́дом ужасо́шася а́нгельския си́лы, и стра́хом, и ра́достию поклони́шася.

И ны́не и при́сно и во ве́ки веко́в. Ами́нь.

Воспле́щим рука́ма, Госпо́дь воста́в из ме́ртвых, на Небеса́ взы́де, повину́вшимся Ему́ а́нгелом, я́ко Творцу́ и Бо́гу на́шему.

Катавасия: Услы́шах слух си́лы Креста́, я́ко рай отве́рзеся им, и возопи́х: сла́ва си́ле Твое́й Го́споди.

Песнь 5

Канон Пасхи:

Ирмо́с: У́тренюем у́треннюю глубоку́, и вме́сто ми́ра песнь принесе́м Влады́це, и Христа́ у́зрим, пра́вды Со́лнце, всем жизнь возсия́юща.

Христо́с воскре́се из ме́ртвых.

Безме́рное Твое́ благоутро́бие а́довыми у́зами содержи́мии зря́ще, к све́ту идя́ху, Христе́, весе́лыми нога́ми, Па́сху хва́ляще ве́чную.

Христо́с воскре́се из ме́ртвых.

Присту́пим, свещено́снии, исходя́щу Христу́ из гро́ба я́ко Жениху́, и спра́зднуим любопра́зднственными чи́нми Па́сху Бо́жию спаси́тельную.

Пресвята́я Богоро́дице, спаси́ нас.

Просвеща́ется Боже́ственными луча́ми и живоно́сными Воскресе́ния Сы́на Твоего́, Богома́ти Пречи́стая, и ра́дости исполня́ется благочести́вых собра́ние.

Пресвята́я Богоро́дице, спаси́ нас.

Не разве́рзл еси́ врата́ де́вства в воплоще́нии, гро́ба не разруши́л еси́ печа́тей, Царю́ созда́ния: отону́дуже воскре́сшаго Тя зря́щи, Ма́ти ра́довашеся.

Канон слепаго:

Сла́ва Тебе́, Бо́же наш, сла́ва Тебе́.

Возне́слся еси́ на Дре́во, Ще́дре, и совозне́сл еси́ вся челове́ки, и бори́теля зми́я умертви́л еси́, и оживи́л еси́ созда́ние рук Твои́х, я́ко еди́н Бог всех.

Сла́ва Тебе́, Бо́же наш, сла́ва Тебе́.

Положи́лся еси́ во гро́бе во́лею, Царю́ Безсме́ртне, и ца́рствия а́дова вся истощи́л еси́, ме́ртвыя Воскресе́нием Твои́м воздви́гнув.

Сла́ва Тебе́, Бо́же наш, сла́ва Тебе́.

Чудеса́ ве́лия соде́ловающаго, Сло́ве, на земли́, лю́дие уби́ша Тя, беззако́ннии, но Сам Го́споди, еди́н всеси́лен сый, я́коже предре́кл еси́, из ме́ртвых воскре́сл еси́, Христе́.

Сла́ва Тебе́, Бо́же наш, сла́ва Тебе́.

О́чи отве́рзл неви́девшаго свет чу́вственный, души́ просвети́л еси́ зе́ницы, и сла́вити сотвори́л еси́ сего́, позна́вша Тя, Творца́, за благоутро́бие яви́вшася челове́ка.

Канон предпразднства Вознесения:

Сла́ва Тебе́, Бо́же наш, сла́ва Тебе́.

Разреши́в осужде́ние челове́чества, Христо́с воскре́се и вознесе́ся к Небе́сным, О́тчим соседе́нием поче́т, и́хже возлюби́.

Сла́ва Отцу́ и Сы́ну и Свято́му Ду́ху.

По воскресе́нии радостнотвори́вый Христе́ ученики́ Твоя́, возше́л еси́ горе́, к Твоему́ Роди́телю, Его́же не разлучи́лся еси́, а́ще и Челове́ком бесе́довал еси́.

И ны́не и при́сно и во ве́ки веко́в. Ами́нь.

Зако́ну предсе́ния, и пропове́дания богоглаго́ливых испо́лнив, Христе́, возше́л еси́, о́блаку Тя подъе́мшу, Спа́се, к небе́сным.

Катавасия: У́тренююще вопие́м Ти: Го́споди, спаси́ ны, Ты бо еси́ Бог наш, ра́зве бо Тебе́ ино́го не зна́ем.

Песнь 6

Канон Пасхи:

Ирмо́с: Снизше́л еси́ в преиспо́дняя земли́, и сокруши́л еси́ вереи́ ве́чныя, содержа́щия свя́занныя, Христе́, и тридне́вен, я́ко от ки́та Ио́на, воскре́сл еси́ от гро́ба.

Христо́с воскре́се из ме́ртвых.

Сохрани́в це́ла зна́мения, Христе́, воскре́сл еси́ от гро́ба, ключи́ Де́вы не вреди́вый в рождестве́ Твое́м, и отве́рзл еси́ нам ра́йския две́ри.

Христо́с воскре́се из ме́ртвых.

Спа́се мой, живо́е же и неже́ртвенное заколе́ние, я́ко Бог Сам Себе́ во́лею приве́д Отцу́, совоскреси́л еси́ всеро́днаго Ада́ма, воскре́с от гро́ба.

Пресвята́я Богоро́дице, спаси́ нас.

Возведе́ся дре́вле держи́мое сме́ртию и тле́нием, Воплоти́вшимся от Твоего́ пречи́стаго чре́ва, к нетле́нней и присносу́щней жи́зни, Богоро́дице Де́во.

Пресвята́я Богоро́дице, спаси́ нас.

Сни́де в преиспо́дняя земли́, в ложесна́ Твоя́, Чи́стая, Сше́дый и всели́выйся и воплоти́выйся па́че ума́, и воздви́же с Собо́ю Ада́ма, воскре́с от гро́ба.

Канон слепаго:

Сла́ва Тебе́, Бо́же наш, сла́ва Тебе́.

Распны́йся с разбо́йники, Влады́ко, изба́вил еси́ от разбо́йник лука́вых, душетле́нных страсте́й, Человеколю́бче Го́споди, вся пою́щия Твое́ распя́тие и воста́ние согла́сно.

Сла́ва Тебе́, Бо́же наш, сла́ва Тебе́.

Положи́ша без дыха́ния Тебе́ ме́ртва, Христе́, во гро́бе, всем ме́ртвым вдыха́юща жизнь, воскре́сл же еси́, Го́споди, вся истощи́вый, Сло́ве, гро́бы, Боже́ственною Твое́ю си́лою.

Сла́ва Тебе́, Бо́же наш, сла́ва Тебе́.

По воста́нии, Христе́, друго́м глаго́лал еси́: седи́те у́бо во Иерусали́ме, до́ндеже облече́теся си́лою свы́ше непобеди́мою, и изве́стною по́мощию.

Сла́ва Тебе́, Бо́же наш, сла́ва Тебе́.

Бре́ние сотво́рь, о́чи слепа́го от рожде́ния пома́зал еси́, и дарова́л еси́ ему́ прозре́ти, пою́щу Твою́, Сло́ве, неизрече́нную си́лу, е́юже спасл еси́ мир.

Канон предпразднства Вознесения:

Сла́ва Тебе́, Бо́же наш, сла́ва Тебе́.

Стра́нное виде́ние яви́лся еси́ а́нгелом, челове́чь зрак нося́, восхо́дом Твои́м стра́шным Человеколю́бче, те́мже со стра́хом воспева́ем Тя.

Сла́ва Отцу́ и Сы́ну и Свято́му Ду́ху.

Всех Госпо́дь со сла́вою восхо́дит све́тло к Своему́ Безнача́льному Роди́телю, вся тварь ны́не пра́зднует лику́ющи.

И ны́не и при́сно и во ве́ки веко́в. Ами́нь.

Всяк язы́к днесь да вопие́т: в воскликнове́нии, Христо́с взы́де, и в трубы́ Боже́ственном гла́се к небесе́м, и́хже не оста́ви.

Катавасия: Обы́де мя бе́здна, гроб мне кит бысть, аз же возопи́х к Тебе́, Человеколю́бцу, и спасе́ мя десни́ца Твоя́, Го́споди.

Го́споди, поми́луй. Трижды.

Сла́ва, и ны́не:

Конда́к, глас 8:

А́ще и во гроб снизше́л еси́, Безсме́ртне, но а́дову разруши́л еси́ си́лу и воскре́сл еси́, я́ко Победи́тель, Христе́ Бо́же, жена́м мироно́сицам веща́вый: ра́дуйтеся, и Твои́м апо́столом мир да́руяй, па́дшим подая́й воскресе́ние.

И́кос:

Е́же пре́жде со́лнца Со́лнце, заше́дшее иногда́ во гроб, предвари́ша ко у́тру и́щущия я́ко дне мироно́сицы де́вы, и друга́ ко друзе́й вопия́ху: о други́ни, прииди́те, воня́ми пома́жем Те́ло живоно́сное и погребе́нное, плоть Воскреси́вшаго па́дшаго Ада́ма, лежа́щую во гро́бе. И́дем, потщи́мся, я́коже волсви́, и поклони́мся, и принесе́м ми́ра я́ко да́ры, не в пелена́х, но в плащани́це обви́тому, и пла́чим, и возопии́м: о Влады́ко, воста́ни, па́дшим подая́й воскресе́ние.

Песнь 7

Канон Пасхи:

Ирмо́с: О́троки от пе́щи изба́вивый, быв Челове́к, стра́ждет я́ко сме́ртен, и Cтра́стию сме́ртное в нетле́ния облачи́т благоле́пие, еди́н благослове́н отце́в Бог и препросла́влен.

Христо́с воскре́се из ме́ртвых.

Жены́ с ми́ры богому́дрыя в след Тебе́ теча́ху, Его́же я́ко ме́ртва со слеза́ми иска́ху, поклони́шася ра́дующияся Живо́му Бо́гу и Па́сху та́йную Твои́м, Христе́, ученико́м благовести́ша.

Христо́с воскре́се из ме́ртвых.

Сме́рти пра́зднуем умерщвле́ние, а́дово разруше́ние, ино́го жития́ ве́чнаго нача́ло, и игра́юще пое́м Вино́внаго, еди́наго благослове́ннаго отце́в Бо́га и препросла́вленнаго.

Христо́с воскре́се из ме́ртвых.

Я́ко вои́стину свяще́нная и всепра́зднственная сия́ спаси́тельная нощь, и светоза́рная, светоно́снаго дне воста́ния су́щи провозве́стница: в не́йже безле́тный Свет из гро́ба пло́тски всем возсия́.

Пресвята́я Богоро́дице, спаси́ нас.

Умертви́в Сын Твой смерть, Всенепоро́чная, днесь, всем сме́ртным пребыва́ющий живо́т во ве́ки веко́в дарова́, еди́н благослове́нный отце́в Бог и препросла́вленный.

Пресвята́я Богоро́дице, спаси́ нас.

Всем ца́рствуяй созда́нием, быв Челове́к, всели́ся во Твою́, Богоблагода́тная, утро́бу, и распя́тие претерпе́в и смерть, воскре́се боголе́пно, совозста́вив нас, я́ко всеси́лен.

Канон слепаго:

Сла́ва Тебе́, Бо́же наш, сла́ва Тебе́.

Возди́жену Тебе́ на Дре́во, Спа́се, погасе́ со́лнце, земля́ волну́яшеся, колеба́шеся тварь вся, и от гроб ме́ртвии востая́ху.

Сла́ва Тебе́, Бо́же наш, сла́ва Тебе́.

Воста́вшу Ти из ме́ртвых, Царю́, ду́ши совозста́ша та́мо спя́щия, сла́вящия си́лу Твою́. Е́юже сме́ртныя у́зы разреши́шася.

Сла́ва Тебе́, Бо́же наш, сла́ва Тебе́.

Ра́но миропома́зати Тя же́нский прии́де лик, уве́девше же, Го́споди, воста́вша Тя, ра́довахуся со свяще́нными ученики́, и́миже пода́ждь нам очище́ние зол.

Сла́ва Тебе́, Бо́же наш, сла́ва Тебе́.

Бре́нием пома́зал еси́ о́чи слепа́го, и сему́ повеле́л еси́ к Силоа́му ити́, омы́вся же, прозре́, песносло́вя Тя, Христе́, Царю́ всех.

Канон предпразднства Вознесения:

Сла́ва Тебе́, Бо́же наш, сла́ва Тебе́.

Растерза́в средосте́ние вражды́, Го́споди, Кресто́м и стра́стию Твое́ю, о́блаком носи́мь возше́л еси́ со сла́вою к Безнача́льному Отцу́.

Сла́ва Тебе́, Бо́же наш, сла́ва Тебе́.

Тре́петни взыва́ху Си́лы: возьми́те врата́, прии́де Христо́с те́ло земно́е нося́, и Боже́ственною стра́стию велиа́ра умертви́в.

Сла́ва Отцу́ и Сы́ну и Свято́му Ду́ху.

Что Твоя́ ри́зы червле́ны, Человеколю́бче? Си́лам Боже́ственным вопроша́ющим: точи́ло ны́не изгнето́х, Христо́с восходя́ вопия́ше.

И ны́не и при́сно и во ве́ки веко́в. Ами́нь.

Пе́сньми Твое́ распя́тие, Христе́, и воста́ние согла́сно сла́вим, све́тло пра́зднующе о вознесе́нии честне́м Твое́м во ве́ки.

Катавасия: В пещи́ о́гненней песносло́вцы спасы́й о́троки, благослове́н Бог оте́ц на́ших.

Песнь 8

Канон Пасхи:

Ирмо́с: Сей нарече́нный и святы́й день, еди́н суббо́т царь и госпо́дь, пра́здников пра́здник и торжество́ есть торже́ств: во́ньже благослови́м Христа́ во ве́ки.

Христо́с воскре́се из ме́ртвых.

Прииди́те, но́ваго виногра́да рожде́ния, Боже́ственнаго весе́лия, в наро́читом дни Воскресе́ния, Ца́рствия Христо́ва приобщи́мся, пою́ще Его́ я́ко Бо́га во ве́ки.

Христо́с воскре́се из ме́ртвых.

Возведи́ о́крест о́чи твои́, Сио́не, и виждь: се́ бо приидо́ша к тебе́, я́ко богосве́тлая свети́ла, от за́пада, и се́вера, и мо́ря, и восто́ка ча́да твоя́, в тебе́ благословя́щая Христа́ во ве́ки.

Пресвята́я Тро́ице, Бо́же наш, сла́ва Тебе́.

О́тче Вседержи́телю, и Сло́ве, и Ду́ше, треми́ соединя́емое во Ипоста́сех Естество́, Пресу́щественне и Пребоже́ственне, в Тя крести́хомся и Тя благослови́м во вся ве́ки.

Пресвята́я Богоро́дице, спаси́ нас.

Прии́де Тобо́ю в мир Госпо́дь, Де́во Богоро́дице, и чре́во а́дово расто́рг, сме́ртным нам воскресе́ние дарова́: те́мже благослови́м Его́ во ве́ки.

Пресвята́я Богоро́дице, спаси́ нас.

Всю низложи́в сме́рти держа́ву Сын Твой, Де́во, Свои́м Воскресе́нием, я́ко Бог кре́пкий совознесе́ нас и обожи́; те́мже воспева́ем Его́ во ве́ки.

Канон слепаго:

Сла́ва Тебе́, Бо́же наш, сла́ва Тебе́.

А́нгельстии чи́нове на Кресте́ Тя ви́девше ви́сима, Христе́ Всецарю́, и тварь всю изменя́юща стра́хом, ужасо́шася, пою́ще Твое́ человеколю́бие.

Сла́ва Тебе́, Бо́же наш, сла́ва Тебе́.

Ад до́ле Тебе́ ви́дев, стеня́ше, и подава́ше ско́ро ме́ртвыя, от ве́ка та́мо храни́мыя, Христе́, песносло́вящия Твое́ человеколю́бие.

Сла́ва Тебе́, Бо́же наш, сла́ва Тебе́.

Сотворя́я чудеса́, Христе́, изря́дная, во́лею воздви́жен был еси́ на Крест, и с ме́ртвыми совокупи́лся еси́, умертви́вый а́да, и вся му́жеством отреши́л еси́ у́зники.

Сла́ва Тебе́, Бо́же наш, сла́ва Тебе́.

Слепа́го воочи́л еси́ к Тебе́ приступи́вша, Христе́, сему́ повеле́вый в Силоа́мову купе́ль ити́, омы́тися и прозре́ти, и Бо́га Тя пропове́дати, пло́тию яви́вшагося во спасе́ние мiра.

Канон предпразднства Вознесения:

Сла́ва Тебе́, Бо́же наш, сла́ва Тебе́.

Свет Тя от Све́та су́щий, о́блак све́тел подъя́т от горы́ ма́сличныя, всем зря́щим Боже́ственным ученико́м Твои́м, и Тебе́ воспева́ющим во вся ве́ки.

Рука́ми псало́мски воспле́щим, воскре́се Христо́с Бог наш, и взы́де, отону́дуже сни́де к нам человеколю́бно, умиротвори́вый дре́вле разстоя́щаяся.

Благослови́м Отца́, и Сы́на, и Свята́го Ду́ха, Го́спода.

Поя́ Дави́д вопие́т: Христо́с взы́де на Херуви́мех Свои́х, и возлете́ я́ве на крилу́ У́мных Чино́в. Его́же превозно́сим во вся ве́ки.

И ны́не и при́сно и во ве́ки веко́в. Ами́нь.

Яви́лся еси́ ученико́м воскре́с от гро́ба, и сих возве́л еси́ на го́ру ма́сличную, отону́дуже о́блак све́тел подъе́м, взят к го́рним, Христе́, Тебе́ со сла́вою.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Из Отца́ пре́жде век рожде́ннаго Сы́на и Бо́га, и в после́дняя ле́та воплоще́ннаго от Де́вы Ма́тере, свяще́нницы по́йте, лю́дие превозноси́те во вся ве́ки.

Припев:

Вели́чит душа́ моя́ воскре́сшаго тридне́вно от гро́ба, Христа́ Жизнода́вца.

Песнь 9

Ирмо́с: Свети́ся, свети́ся, но́вый Иерусали́ме: сла́ва бо Госпо́дня на тебе́ возсия́. Лику́й ны́не и весели́ся, Сио́не. Ты же, Чи́стая, красу́йся, Богоро́дице, о воста́нии Рождества́ Твоего́.

Припевы: Вели́чит душа́ моя́ во́лею страда́вша, и погребе́нна, и воскре́сшаго тридне́вно от гро́ба.

Христо́с но́вая Па́сха, же́ртва жива́я, А́гнец Бо́жий, взе́мляй грехи́ ми́ра.

А́нгел вопия́ше Благода́тней: Чи́стая Де́во, ра́дуйся! И па́ки реку́: ра́дуйся! Твой Сын воскре́се тридне́вен от гро́ба, и ме́ртвыя воздви́гнувый: лю́дие, весели́теся.

Возбуди́л еси́, усну́в, ме́ртвыя от ве́ка, ца́рски рыка́вый я́ко от Иу́ды лев.

О Боже́ственнаго, о любе́знаго, о сладча́йшаго Твоего́ гла́са! С на́ми бо нело́жно обеща́лся еси́ бы́ти до сконча́ния ве́ка, Христе́: Его́же, ве́рнии, утвержде́ние наде́жды иму́ще, ра́дуемся.

Припевы: Магдали́на Мари́я притече́ ко гро́бу, и Христа́ ви́девши, я́ко вертогра́даря вопроша́ше.

А́нгел облиста́яй жена́м вопия́ше: преста́ните от слез, я́ко Христо́с вос­кре́се.

Христо́с воскре́се, смерть попра́вый и ме́ртвыя воздви́гнувый: лю́дие, весели́теся.

Днесь вся́ка тварь весели́тся и ра́дуется, я́ко Христо́с воскре́се и ад плени́ся.

Днесь Влады́ка плени́ а́да, воздви́гнувый ю́зники, я́же от ве́ка имя́ше лю́те одержи́мыя.

О Па́сха ве́лия и свяще́ннейшая, Христе́! О му́дросте, и Сло́ве Бо́жий, и си́ло! Подава́й нам и́стее Тебе́ причаща́тися в невече́рнем дни Ца́рствия Твоего́.

Припев: Вели́чит душа́ моя́ Триипоста́снаго и Неразде́льнаго Божества́ держа́ву.

Согла́сно, Де́во, Тебе́ блажи́м ве́рнии: ра́дуйся, две́ре Госпо́дня; ра́дуйся, гра́де одушевле́нный; ра́дуйся, Ея́же ра́ди нам ны́не возсия́ свет из Тебе́ рожде́ннаго из ме́ртвых Воскресе́ния.

Припев: Ра́дуйся, Де́во, ра́дуйся, ра́дуйся, Благослове́нная, ра́дуйся, Препросла́вленная: Твой бо Сын воскре́се тридне́вен от гро́ба.

Весели́ся и ра́дуйся, Боже́ственная две́ре Све́та: заше́дый бо Иису́с во гроб возсия́, просия́в со́лнца светле́е и ве́рныя вся озари́в, Богора́дованная Влады́чице.

Канон слепаго:

Сла́ва Тебе́, Бо́же наш, сла́ва Тебе́.

На Дре́ве кре́стнем пригвозди́лся еси́, Христе́ Бо́же, и вся победи́л еси́ вра́жия сопроти́вная нача́ла, и пе́рвую кля́тву потреби́л еси́, Спа́се, те́мже Тя по до́лгу велича́ем.

Сла́ва Тебе́, Бо́же наш, сла́ва Тебе́.

Я́ко ви́де Тя, Сло́ве, ад до́ле с душе́ю, воздохну́, и вся ме́ртвыя стра́хом отреши́, позна́вшия держа́ву вла́сти Твоея́, те́мже Тя по до́лгу велича́ем.

Сла́ва Тебе́, Бо́же наш, сла́ва Тебе́.

Зна́мения сотворя́юща и чудеса́ стра́шная, собо́р евре́йский зря, за́вистию уби́, плени́вшаго ад Воскресе́нием Свои́м, и всех, я́ко си́лен, возставля́ющаго.

Сла́ва Тебе́, Бо́же наш, сла́ва Тебе́.

Воста́л еси́, я́коже рекл еси́, Животода́вче, из ме́ртвых, и яви́лся еси́ святы́м ученико́м по воста́нии, зна́мения сотвори́вый, и воочи́вый слепы́я, с ни́миже Тя во ве́ки велича́ем.

Канон предпразднства Вознесения:

Сла́ва Тебе́, Бо́же наш, сла́ва Тебе́.

Свяще́нное торжество́ вся тварь прино́сит я́ве Вознесе́нию Твоему́, Сло́ве Бо́жий, и́мже прине́сл еси́ Отцу́ Твоему́, е́же от нас естество́ восприя́л еси́ па́че сло́ва неизме́нне.

Сла́ва Тебе́, Бо́же наш, сла́ва Тебе́.

Я́ко Бог стерл еси́ врата́ а́дова, Спа́се, и вереи́, и воскре́с из ме́ртвых, к Небе́сным восте́кл еси́ Чино́м А́нгельским, врата́ возьми́те, вопию́щим со удивле́нием.

Сла́ва Тебе́, Бо́же наш, сла́ва Тебе́.

Твоему́ Боже́ственному восхо́ду дивя́щимся Боже́ственным ученико́м, предста́ша я́вственно а́нгели, тем вопию́ще: Его́же ви́дите восходя́ща на Небеса́, сей прии́дет со сла́вою суди́ти всем.

Сла́ва Отцу́ и Сы́ну и Свято́му Ду́ху.

Е́же Христе́ дарова́л еси́ мир ученико́м, к го́рним дре́вле восходя́. Той и нам бога́тно низпосли́, в любви́ всех содержа́я, я́ко да согла́сно Тебе́, Спа́са, велича́ем.

И ны́не и при́сно и во ве́ки веко́в. Ами́нь.

Светоно́сная колесни́ца Со́лнца Мы́сленнаго, Ты была́ еси́ вои́стинну, нескве́рная Чи́стая, и́мже седя́щии во тьме ви́деша свет позна́ния, по до́лгу Тя сла́вяще.

Катавасия: Тя па́че ума́ и словесе́ Ма́терь Бо́жию, в ле́то Безле́тнаго неизрече́нно ро́ждшую, ве́рнии единому́дренно велича́ем.

Го́споди, поми́луй. Трижды.

Сла́ва, и ны́не:

Ексапостила́рий:

Пло́тию усну́в, я́ко мертв, Царю́ и Го́споди, тридне́вен воскре́сл еси́, Ада́ма воздви́г от тли, и упраздни́в смерть: Па́сха нетле́ния, ми́ра спасе́ние. Дважды.

Сла́ва, и ны́не:

У́мныя мои́ о́чи, ослепле́нныя, Го́споди, от мра́чнаго греха́, Ты просвети́, вложи́в, Ще́дре, смире́ние, и покая́ния омы́й слеза́ми.

Хвали́тны

Вся́кое дыха́ние да хва́лит Го́спода. Хвали́те Го́спода с небе́с, хвали́те Его́ в вы́шних. Тебе́ подоба́ет песнь Бо́гу. Хвали́те Его́, вси А́нгели Его́, хвали́те Его́, вся Си́лы Его́. Тебе́ подоба́ет песнь Бо́гу.

Стихиры на хвалитех, глас 2:

На 4: Хвали́те Его́ на си́лах Его́, хвали́те Его́ по мно́жеству вели́чествия Его́.

Слепы́й роди́выйся, в свое́м по́мысле глаго́лаше: еда́ аз грех ра́ди роди́тельных роди́хся без о́чию, еда́ аз за неве́рие язы́ков роди́хся во обличе́ние? Не домышля́юся вопроша́ти, когда́ нощь, когда́ день? Не терпи́та ми но́зе ка́меннаго претыка́ния, не ви́дех бо со́лнца сия́юща, ниже́ во о́бразе мене́ Созда́вшаго. Но молю́ Ти ся Христе́ Бо́же, при́зри на мя и поми́луй мя.

Хвали́те Его́ во гла́се тру́бнем, хвали́те Его́ во псалти́ри и гу́слех.

Мимоходя́ Иису́с от святи́лища, обре́те челове́ка сле́па от рожде́ния, и умилосе́рдився положи́ бре́ние на о́чию его́, и рече́ к нему́: иди́ умы́йся в Силоа́ме, и умы́вся прозре́, сла́ву возсыла́я Бо́гу. Сосе́ди же его́ глаго́лаху ему́: кто твои́ зе́ницы отве́рзе, и́хже никто́же от зря́щих исцели́ти возмо́же? Он же возопи́в, рече́: Челове́к Иису́с глаго́лемый, Он ми рече́, умы́йся в Силоа́ме, и прозре́х. Той есть вои́стинну, Его́же рече́ Моисе́й в зако́не, Христа́ Месси́ю: Той есть Спас душ на́ших.

Глас 4:

Хвали́те Его́ в тимпа́не и ли́це, хвали́те Его́ во стру́нах и орга́не.

Все житие́ слепы́й нощь помышля́я, возопи́ к Тебе́: Го́споди, отве́рзи ми зе́ницы, Сы́не Дави́дов Спа́се наш, да со все́ми и аз воспою́ Твою́ силу.

Глас 5:

Хвали́те Его́ в кимва́лех доброгла́сных, хвали́те Его́ в кимва́лех восклица́ния. Вся́кое дыха́ние да хва́лит Го́спода.

Го́споди, мимоходя́ путе́м, обре́л еси́ челове́ка сле́па от рожде́ния, и удивле́ни бы́вше ученицы́, вопроша́ху Тя глаго́люще: Учи́телю, кто согреши́: сей ли, или́ роди́тели его́, да слеп роди́ся? Ты же Спа́се мой возопи́л еси́ к ним: ни сей согреши́, ни роди́тели его́, но да явя́тся дела́ Бо́жия на нем. Мне подоба́ет де́лати дела́ Посла́вшаго Мя, я́же никто́же мо́жет де́лати. И сия́ рек, плю́нув до́лу, и бре́ние сотво́рь, пома́зал еси́ о́чи его́, рек к нему́: иди́, умы́йся в Силоа́мстей купе́ли. Он же умы́вся здрав бысть, и вопия́ше к Тебе́: ве́рую Го́споди, и поклони́ся Тебе́. Те́мже вопие́м и мы, поми́луй нас.

Стихи́ры Па́схи, глас 5:

Стих: Да воскре́снет Бог, и расточа́тся врази́ Его́.

Па́сха свяще́нная нам днесь показа́ся: Па́сха но́ва свята́я, Па́сха та́инственная, Па́сха всечестна́я, Па́сха, Христо́с Изба́витель, Па́сха непоро́чная, Па́сха вели́кая, Па́сха ве́рных, Па́сха, две́ри ра́йския нам отверза́ющая, Па́сха, всех освяща́ющая ве́рных.

Стих: Я́ко исчеза́ет дым, да исче́знут.

Прииди́те от виде́ния, жены́ благове́стницы, и Сио́ну рцы́те: приими́ от нас ра́дости благове́щения Воскресе́ния Христо́ва; красу́йся, лику́й и ра́дуйся, Иерусали́ме, Царя́ Христа́ узре́в, из гро́ба, я́ко Жениха́, происходя́ща.

Стих: Та́ко да поги́бнут гре́шницы от лица́ Бо́жия, а пра́ведницы да возвеселя́тся.

Мироно́сицы жены́, у́тру глубоку́, предста́вша гро́бу Живода́вца, обрето́ша А́нгела, на ка́мени седя́ща, и той, провеща́в им, си́це глаго́лаше: что и́щете Жива́го с ме́ртвыми? Что пла́чете Нетле́ннаго во тли? Ше́дше, пропове́дите ученико́м Его́.

Стих: Сей день, его́же сотвори́ Госпо́дь, возра́дуемся и возвесели́мся вонь.

Па́сха кра́сная, Па́сха, Госпо́дня Па́сха, Па́сха всечестна́я нам возсия́. Па́сха, ра́достию друг дру́га обы́мем. О Па́сха! Избавле́ние ско́рби, и́бо из гро́ба днесь, я́ко от черто́га возсия́в, Христо́с жены́ ра́дости испо́лни, глаго́ля: пропове́дите апо́столом.

Сла́ва, и ны́не:

Воскресе́ния день, и просвети́мся торжество́м, и друг дру́га обы́мем; рцем: бра́тие, и ненави́дящим нас прости́м вся Воскресе́нием, и та́ко возопии́м: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Сла́ва Тебе́, показа́вшему нам свет.

Великое славословие

Сла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя вели́кия ра́ди сла́вы Твоея́. Го́споди, Царю́ Небе́сный, Боже, О́тче Вседержи́телю, Го́споди Сы́не Единоро́дный, Иису́се Христе́, и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас. Взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ Еди́н Свят; Ты еси́ Еди́н Госпо́дь, Иису́с Христо́с, в сла́ву Бо́га Отца́, ами́нь.

На всяк день благословлю́ Тя и восхвалю́ и́мя Твое́ во ве́ки, и в век ве́ка. Сподо́би, Го́споди, в день сей без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки, ами́нь.

Бу́ди, Го́споди, ми́лость Твоя́ на нас, я́коже упова́хом на Тя.

Благослове́н еси́, Го́споди, научи́ мя оправда́нием Твои́м. Трижды.

Го́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой, я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

Святы́й Бо́же, Святы́й Кре́пкий, Святы́й Безсме́ртный, поми́луй нас. Трижды.

Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в, ами́нь.

Святы́й Безсме́ртный, поми́луй нас.

Святы́й Бо́же, Святы́й Кре́пкий, Святы́й Безсме́ртный, поми́луй нас.

Тропа́рь, глас 5:

Собезнача́льное Сло́во Отцу́ и Ду́хови, от Де́вы ро́ждшееся на Спасе́ние на́ше, воспои́м, ве́рнии, и поклони́мся; я́ко благоволи́ Пло́тию взы́ти на Крест, и смерть претерпе́ти, и воскреси́ти уме́ршия сла́вным воскресе́нием Свои́м.

Сла́ва, и ны́не:

Богоро́дичен, глас то́йже:

Ра́дуйся, Две́ре Госпо́дня непроходи́мая; ра́дуйся, стено́ и покро́ве притека́ющим к Тебе́. Ра́дуйся, необурева́емое приста́нище и неискусобра́чная, ро́ждшая пло́тию Творца́ Твоего́ и Бо́га. Моля́щи не оскудева́й о воспева́ющих и кла́няющихся рождеству́ Твоему́.

Завершение утрени

Го́споди, поми́луй. 40.

Сла́ва, и ны́не:

Го́споди, поми́луй. 12.

Сла́ва, и ны́не:

Утверди́, Бо́же, святу́ю правосла́вную ве́ру, правосла́вных христиа́н во ве́к ве́ка.

Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

Сла́ва, и ны́не: Го́споди, поми́луй. Трижды. Благослови́.

Отпу́ст

Воскресы́й из ме́ртвых, Христе́, и́стинный Бо́же наш, моли́твами Пречи́стыя Своея́ Ма́тере и всех святы́х, поми́луй и спаси́ нас, я́ко Благ и Человеколю́бец. Ами́нь.

Христос Воскресе! Воистину Воскресе!

Вели́каго господи́на и отца́ на́шего Кири́лла, Святе́йшаго Патриа́рха Моско́вскаго и всея́ Руси́, и господи́на на́шего высокопреосвяще́ннейшаго и́мярек, митрополи́та [или́: архиепи́скопа; или́: преосвяще́ннейшаго и́мярек, епи́скопа] [его́же есть о́бласть], настоя́теля, бра́тию и прихо́жан свята́го хра́ма на́шего, домоча́дцы на́ша и вся правосла́вныя христиа́ны, Го́споди, сохрани́ их на мно́гая ле́та.

ПЕРВЫЙ ЧАС

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в. Трижды.

Прииди́те, поклони́мся Царе́ви на́шему Бо́гу.

Прииди́те, поклони́мся Христу́, Царе́ви на́шему, Бо́гу.

Прииди́те, поклони́мся и припаде́м Самому́ Христу́, Царе́ви и Бо́гу на́шему.

Псалом 5

Глаго́лы моя́ внуши́, Го́споди, разуме́й зва́ние мое́. Вонми́ гла́су моле́ния моего́, Царю́ мой и Бо́же мой, я́ко к Тебе́ помолю́ся, Го́споди. Зау́тра услы́ши глас мой, зау́тра предста́ну Ти, и у́зриши мя. Я́ко Бог не хотя́й беззако́ния, Ты еси́: не присели́тся к Тебе́ лука́внуяй, ниже́ пребу́дут беззако́нницы пред очи́ма Твои́ма: возненави́дел еси́ вся де́лающыя беззако́ние. Погуби́ши вся глаго́лющыя лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея́, вни́ду в дом Твой, поклоню́ся ко хра́му свято́му Твоему́, в стра́се Твое́м. Го́споди, наста́ви мя пра́вдою Твое́ю, враг мои́х ра́ди испра́ви пред Тобо́ю путь мой. Я́ко несть во усте́х их и́стины, се́рдце их су́етно, гроб отве́рст горта́нь их: язы́ки свои́ми льща́ху. Суди́ им, Бо́же, да отпаду́т от мы́слей свои́х, по мно́жеству нече́стия их изри́ни я́, я́ко преогорчи́ша Тя, Го́споди. И да возвеселя́тся вси упова́ющии на Тя, во век возра́дуются, и всели́шися в них, и похва́лятся о Тебе́ лю́бящии и́мя Твое́. Я́ко Ты благослови́ши пра́ведника, Го́споди: я́ко ору́жием благоволе́ния венча́л еси́ нас.

Псалом 89

Го́споди, прибе́жище был еси́ нам в род и род. Пре́жде да́же гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же мимои́де, и стра́жа нощна́я. Уничиже́ния их ле́та бу́дут. Утро я́ко трава́ мимои́дет, у́тро процвете́т и пре́йдет: на ве́чер отпаде́т ожесте́ет и и́зсхнет. Я́ко исче́зохом гне́вом Твои́м, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего́. Я́ко вси дни́е на́ши оскуде́ша, и гне́вом Твои́м исчезо́хом, ле́та на́ша я́ко паучи́на поуча́хуся. Дни́е лет на́ших, в ни́хже се́дмьдесят лет, а́ще же в си́лах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего́, я́рость Твою́ исчести́? Десни́цу Твою́ та́ко скажи́ ми, и окова́нныя се́рдцем в му́дрости. Обрати́ся, Го́споди, доко́ле? И умоле́н бу́ди на рабы́ Твоя́. Испо́лнихомся зау́тра ми́лости Твоея́, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Твоя́, и на дела́ Твоя́, и наста́ви сы́ны их. И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Псалом 100

Ми́лость и суд воспою́ Тебе́, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего́ посреде́ до́му моего́. Не предлага́х пред очи́ма мои́ма вещь законопресту́пную: творя́щыя преступле́ние возненави́дех. Не прильпе́ мне се́рдце стропти́во, уклоня́ющагося от мене́ лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком, и несы́тым се́рдцем, с сим не ядя́х. О́чи мои́ на ве́рныя земли́, посажда́ти я́ со мно́ю: ходя́й по пути́ непоро́чну, сей ми служа́ше. Не живя́ше посреде́ до́му моего́ творя́й горды́ню, глаго́ляй непра́ведная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающыя беззако́ние.

Сла́ва, и ны́не:

Аллилу́иа, аллилу́иа, аллилу́иа, сла́ва Тебе́ Бо́же. Трижды.

Го́споди, поми́луй. Трижды.

Тропа́рь, глас 5:

Собезнача́льное Сло́во Отцу́ и Ду́хови, от Де́вы ро́ждшееся на Спасе́ние на́ше, воспои́м, ве́рнии, и поклони́мся; я́ко благоволи́ Пло́тию взы́ти на Крест, и смерть претерпе́ти, и воскреси́ти уме́ршия сла́вным воскресе́нием Свои́м.

И ны́не, Богоро́дичен:

Что Тя нарече́м, о Благода́тная? Не́бо, я́ко возсия́ла еси́ Со́лнце Пра́вды. Рай, я́ко прозябла́ еси́ цвет нетле́ния. Де́ву, я́ко пребыла́ еси́ нетле́нна. Чи́стую Ма́терь, я́ко име́ла еси́ на святы́х Твои́х объя́тиях Сы́на, всех Бо́га. Того́ моли́ спасти́ся душа́м на́шим.

Та́же:

Стопы́ моя́ напра́ви по словеси́ Твоему́ и да не облада́ет мно́ю вся́кое беззако́ние. Изба́ви мя от клеветы́ челове́ческия, и сохраню́ за́поведи Твоя́. Лице́ Твое́ просвети́ на раба́ Твоего́ и нау́чи мя оправда́нием Твои́м.

Да испо́лнятся уста́ моя́ хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́.

Святы́й Бо́же, Святы́й Кре́пкий, Святы́й Безсме́ртный, поми́луй нас. Трижды.

Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.

Пресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

Го́споди, поми́луй. Трижды. Сла́ва, и ны́не:

О́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

[Я́ко Твое́ есть Ца́рство и си́ла и сла́ва во ве́ки. Ами́нь. (Мф. 6: 9-13)]

Конда́к, глас 4:

Душе́вныма очи́ма ослепле́н, к Тебе́, Христе́, прихожду́, я́коже слепы́й от рожде́ния, покая́нием зову́ Ти: Ты су́щих во тьме Свет пресве́тлый.

Го́споди, поми́луй. 40.

И́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Много­благо­утро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас. Ами́нь.

И молитву часа:

Христе́, Све́те И́стинный, просвеща́яй и освяща́яй вся́каго челове́ка, гряду́щаго в мiр, да зна́менается на нас свет лица́ Твоего́, да в нем у́зрим Свет Непристу́пный: и испра́ви стопы́ на́ша к де́ланию за́поведей Твои́х, моли́твами Пречи́стыя Твоея́ Ма́тере, и всех Твои́х святы́х, ами́нь.

Конда́к Па́схи, глас 8:

А́ще и во гроб снизше́л еси́, Безсме́ртне, но а́дову разруши́л еси́ си́лу, и воскре́сл еси́, я́ко победитель, Христе́ Бо́же, жена́м мироно́сицам веща́вый: ра́дуйтеся, и Твои́м апо́столом мир да́руяй, па́дшим подая́й воскресе́ние.

Сла́ва, и ны́не:

Го́споди поми́луй. Трижды.

Воскресы́й из ме́ртвых, Христе́, и́стинный Бо́же наш, моли́твами Пречи́стыя Твоея́ Ма́тере, преподо́бных и богоно́сных оте́ц на́ших и всех святы́х, поми́луй и спаси́ нас, я́ко Благ и Человеколю́бец. Ами́нь.

Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в. Трижды.

И нам дарова́ живо́т ве́чный, покланя́емся Его́ тридне́вному Воскресе́нию.

Христос Воскресе! Воистину Воскресе!